Ανακοίνωση της Επιτροπής σύμφωνα με το άρθρο 12 παράγραφος 2 του κανονισμού (ΕΟΚ) αριθ. 1017/68 του Συμβουλίου σχετικά με την υπόθεση COMP/D-2/38.086 - European Rail Shuttle (ERS)

(2002/C 13/03)

(Κείμενο που παρουσιάζει ενδιαφέρον για τον ΕΟΧ)

1. Αίτηση

Τα μέρη που αναγράφονται στο σημείο 3 παρακάτω υπέβαλαν αίτηση σύμφωνα με το άρθρο 12 του κανονισμού (ΕΟΚ) αριθ. 1017/68 προκειμένου να εκδοθεί, επί μία επιπλέον τριετία, δήλωση περί μη εφαρμογής της απαγόρευσης που προβλέπεται στο άρθρο 2 σχετικά με τη συνεχή λειτουργία του ERS, σύμφωνα με το άρθρο 5 του εν λόγω κανονισμού.

2. Ιστορικό

Η ERS ιδρύθηκε το 1994 ως εταιρεία περιορισμένης ευθύνης με σκοπό τη μεταφορά εμπορευματοκιβωτίων από σιδηροδρομικές υπηρεσίες τύπου σαΐτας μεταξύ του Ρότερνταμ και σημείων στη Γερμανία και την Ιταλία. Η ERS δρα ως μεσάζων μεταξύ των μητρικών ναυτιλιακών εταιρειών και των σιδηροδρομικών επιχειρήσεων και συνάπτει συμβάσεις με τις τελευταίες για το προσωπικό και το υλικό έλξης των τρένων. Η ERS πωλεί σε τρίτους τυχόν διαθέσιμη πλεονάζουσα μεταφορική ικανότητα.

Η συμφωνία για την ERS αρχικά κοινοποιήθηκε στην Επιτροπή στις 15 Ιουνίου 1995. Η Επιτροπή δημοσίευσε τα λεπτομερή στοιχεία της αίτησης στις 30 Οκτωβρίου 1997(1). Με απόφαση της 30ής Ιανουαρίου 1998 ("η απόφαση"), η Επιτροπή αναγνώρισε ότι στην εν λόγω συμφωνία έπρεπε να χορηγηθεί τριετής απαλλαγή.

Τα μέρη βεβαιώνουν ότι η φύση, το περιεχόμενο και οι στόχοι των τρεχουσών ρυθμίσεων είναι ουσιαστικά οι ίδιοι με εκείνους που αποτέλεσαν το αντικείμενο της απόφασης και ότι οι μόνες διαφορές έγκεινται στα μετοχικά μερίδια και στα εξυπηρετούμενα δρομολόγια.

3. Τα μέρη

Τα μέρη της κοινοποιηθείσας συμφωνίας είναι:

- Η Mærsk Intermodal Europe BV (στο εξής MIE), μια επιχείρηση διατροπικών μεταφορών με έδρα τις Κάτω Χώρες που ειδικεύεται στην εσωτερική διανομή θαλάσσιων εμπορευματοκιβωτίων τα οποία μεταφέρει η Mærsk Sealand. Η MIE είναι θυγατρική της Mærsk Benelux BV και ανήκει στον όμιλο A P Møller·

- Η P & O Nedlloyd BV (PONL), επιχείρηση μεταφοράς εμπορευματοκιβωτίων που είναι εγκατεστημένη στις Κάτω Χώρες και αποτελεί προϊόν της συγχώνευσης των P & O Containers Ltd και Nedlloyd Lines BV.

4. Επιχειρήματα των μερών σχετικά με τους λόγους χορήγησης αρνητικής πιστοποίησης ή απαλλαγής

Μετοχικά μερίδια

Η ERS είχε αρχικά πέντε μετόχους ήτοι την Nedlloyd, την Mærsk, τη Sea-land Service, την P & O Containers Ltd και τη Holland Rail Container BV. Οι τέσσερις ναυτιλιακές εταιρείες είχαν το ίδιο μετοχικό μερίδιο και οι αποφάσεις λαμβάνονταν βάσει ομοφωνίας. Το 1996 η P & O Containers Ltd και η Nedlloyd ίδρυσαν την P & O Nedlloyd (2). Εν συνεχεία, η Holland Rail Container BV αποχώρησε από την ERS. Το 1999, ο όμιλος A P Møller απέκτησε τον έλεγχο της Sea-Land Service Inc(3). Συνεπώς, η MIE και η PONL είναι οι μοναδικές μέτοχοι της ERS, και καθεμία κατέχει το 50 % των μετοχών. Η European Rail Shuttle Agreement BV ("Συμφωνία των μετόχων της ERS") της 12ης Δεκεμβρίου 2000 αντικαθιστά τη συμφωνία του 1998.

Τα μέρη διαβεβαιώνουν ότι η μείωση του αριθμού των μετόχων δεν μπορεί να θεωρηθεί αλλαγή ελέγχου, δεδομένου ότι η μείωση του αριθμού των μετόχων που έχουν από κοινού έλεγχο ήτοι της MIE και της PONL δεν οδηγεί σε μεταβολή της ποιότητας του ελέγχου(4). Ούτε συνεπάγεται νέα είσοδο ή υποκατάσταση μετόχων.

Εξάλλου τα μέρη υποστηρίζουν ότι η ERS δεν μπορεί να θεωρηθεί πλήρως εταιρεία περιορισμένης ευθύνης δεδομένου ότι ιδρύθηκε κυρίως για να παρέχει υπηρεσίες στις μητρικές εταιρείες· Η ERS σχεδιάστηκε ως κοινή επιχείρηση εκμετάλλευσης για υφιστάμενες και νέες σιδηροδρομικές υπηρεσίες τύπου σαΐτας. Μόνο σε περίπτωση που υφίσταται πλεονάζουσα μεταφορική ικανότητα σε ένα συγκεκριμένο τραίνο, η εν λόγω ικανότητα προσφέρεται σε τρίτους, εξ ονόματος των μητρικών επιχειρήσεων. Εξάλλου η ERS δεν λαμβάνει αφεαυτής τις αποφάσεις για τον καθορισμό των τιμών. Αντιθέτως, τα μέρη συμφωνούν από κοινού σχετικά με τους όρους και τις τιμές για την κατανομή της πλεονάζουσας ικανότητας σε τρίτους. Επιπλέον, τα ίδια τα μέρη αποφασίζουν σχετικά με την ίδρυση και εκμετάλλευση ενδεχόμενων νέων σιδηροδρομικών υπηρεσιών τύπου σαΐτας και επίσης αναλαμβάνουν τις συναφείς δαπάνες. Συνάγεται επομένως ότι η ERS στερείται εμπορικής ανεξαρτησίας.

Νέα δρομολόγια

Η ERS έχει επεκτείνει το δίκτυο των δρομολογίων της. Κατά το χρόνο έκδοσης της απόφασης τής 30ής Ιανουαρίου 1998, οι δραστηριότητες της ERS περιορίζονταν σε υπηρεσίες μεταξύ του Ρότερνταμ και των πόλεων Germersheim, Neuss, Μιλάνο και Πάδοβα. Σήμερα η ERS εξυπηρετεί επίσης τις πόλεις Mainz, Mannheim, Athus, Mouscroun, Poznan, Βαρσοβία, Πράγα, Μπρατισλάβα και Szombathely, πάντοτε με αφετηρία το Ρότερνταμ. Αναπτύσσει επίσης δραστηριότητα μεταξύ του Bremerhaven και του Μονάχου, της Νυρεμβέργης και της Στουτγάρδης, καθώς και ανάμεσα στα τρία αυτά σημεία και το Αμβούργο.

Οικεία αγορά

Τα μέρη εκτιμούν ότι η οικεία αγορά υπηρεσιών είναι οι χερσαίες μεταφορές ως μέρος υπηρεσιών πολλαπλών μεταφορών, αλλά θεωρούν ότι, ανεξάρτητα από τον ακριβή ορισμό που θα επιλεγεί, η ERS δεν εγείρει προβλήματα ανταγωνισμού και ότι, ως εκ τούτου, ο ακριβής ορισμός της αγοράς προϊόντος μπορεί να παραμείνει ανοικτός.

Όσον αφορά τη γεωγραφική αγορά, τα μέρη υπενθυμίζουν ότι στην απόφασή της η Επιτροπή έκρινε ότι λόγω της δυνατότητας υποκατάστασης των κυριότερων λιμανιών της Γερμανίας, του Βελγίου και των Κάτω Χωρών για τη διαχείριση σημαντικής διακίνησης εμπορευματοκιβωτίων, η γεωγραφική αγορά που πρέπει να ληφθεί υπόψη περιλαμβάνει τα εδάφη της Γερμανίας, του Βελγίου, των Κάτω Χωρών, καθώς και της Ιταλίας στην περίπτωση των υπηρεσιών προς το Μιλάνο και την Πάδοβα. Τα μέρη καταλήγουν στο συμπέρασμα ότι, σύμφωνα με το σκεπτικό της απόφασης και λαμβανομένης υπόψη της επέκτασης των υπηρεσιών της ERS, η γεωγραφική αγορά περιλαμβάνει σήμερα τουλάχιστον τα παραπάνω εδάφη συν την Πολωνία, την Ουγγαρία, την Τσεχική Δημοκρατία και τη Σλοβακία.

5. Παρατηρήσεις τρίτων

Η παρούσα ανακοίνωση δημοσιεύεται βάσει της διαδικασίας που προβλέπεται στο άρθρο 12 παράγραφος 2 του κανονισμού (ΕΟΚ) αριθ. 1017/68.

Στο παρόν στάδιο η Επιτροπή δεν έχει διαμορφώσει άποψη σχετικά με τη δυνατότητα εφαρμογής του άρθρου 5 του ανωτέρου κανονισμού στη συμφωνία ERS.

Η Επιτροπή καλεί όλα τα ενδιαφερόμενα μέρη να υποβάλουν τις παρατηρήσεις τους εντός 30 ημερών από τη δημοσίευση της παρούσας ανακοίνωσης, αναφέροντας την ένδειξη: υπόθεση COMP/D-2/38.086 - European Rail Shuttle, είτε με φαξ [(32-2) 296 98 12] ή ταχυδρομικώς στη διεύθυνση: Ευρωπαϊκή Επιτροπή Γενική Διεύθυνση Ανταγωνισμού

Διεύθυνση D

J-70 Β - 1049 Βρυξέλλες.

(1) Υπόθεση αριθ. IV/35.592, ΕΕ C 328 της 30.10.1997, σ. 13.

(2) Υπόθεση IV/M.831 - P & O/Royal Nedlloyd, 19 Δεκεμβρίου 1996.

(3) Υπόθεση IV/M.1651 - Mærsk/Sea-Land, 6 Οκτωβρίου 1999.

(4) Βλέπε ανακοίνωση της Επιτροπής σχετικά με την έννοια των ενδιαφερόμενων επιχειρήσεων δυνάμει του κανονισμού (ΕΟΚ) αριθ. 4064/89 του Συμβουλίου σχετικά με τον έλεγχο των συγκεντρώσεων μεταξύ επιχειρήσεων (ΕΕ C 66 της 2.3.1998).